Sündis 09.11.1893 ukj Tallinnas. Üldhariduse omandas Peetri reaalkoolis, sõjalise hariduse Konstantini suurtükiväekoolis, mille lõpetas 1913. aastal. Esimesest maailmasõjast võttis osa 76. suurtükiväebrigaadi koosseisus. 1917. aastal ülendati kapteniks. 1919. aasta juulis tuli Janitz Eestisse, kus võttis 2. suurtükiväepolgu koosseisus osa Vabadussõjast. Sama aasta novembris nimetati ta Tallinna merekindluse komandandiks. Kolonelleitnandiks ülendati 1921. aastal ja koloneliks 1923. aastal. 1926. aastal lõpetas Janitz suurtükiväeohvitseride täienduskursused Prantsusmaal Metzis. Kolonel Janitz teenis Tallinna merekindluse ülema kohal kuni lahkumiseni tegevteenistusest 1936. aastal. Suri 1980. aastal (?) Saksamaal Nürnbergis (?).  (ERA F 495, N 7, S 1228; ERA F 495, N 7, S 1228; J. Pihlaku andmekogu; Vojennõi orden…2004, lk 857)